En årvågen borger sørgede søndag over middag for, at en ung mand hurtigt blev reddet op af vandet, da borgeren så ham klamre sig til en bropille.

Der går en nordjyde rundt med et par ekstra gode øjne. Søndag middag spottede borgeren nemlig en 21-årig ung mand fra Dronninglund, som klamrede sig til en af bropiller på Limfjordsbroen. Hurtigt blev alarmcentralen alarmeret, hvorefter Nordjyllands Politi kunne tjekke, om anmeldelsen var korrekt. - Vi kan se ham herinde på vagtcentralen. Der er kameraer på Limfjordsbroen, som vi kan styre, så vi kan dirigere kameraet hen, så vi kan se ham, siger vagtchef ved Nordjyllands Politi, Henrik Beck. Da Nordjyllands Politi først kunne bekræfte, at der lå en mand og greb om en af bropillerne på Limfjordsbroen gik der ikke langt tid før end manden var oppe af vandet igen. - Jeg er imponeret over redningsberedskabet. Der går ni minutter fra vi får anmeldelsen til, at redningsmandskabet har fat i manden. De fortjener en stor ros, siger vagtchef ved Nordjyllands Politi, Henrik Beck. Den 21-årige mand er nu på hospitalet blandt andet for at få tjekket, om han har fået forfrysninger eller andet efter turen i vandet. - Han var kold og våd efter den tur i vandet, siger Henrik Beck. Det er endnu uvist, hvordan den unge mand endte i vandet under Limfjordsbroen.